Panimoyhtiö Hartwall aloittaa yt-neuvottelut 140 työpaikan vähentämiseksi. Yt-neuvotteluja perustellaan muun muassa viinarallilla.

-Panimoala Suomessa on kovien haasteiden edessä. Yleinen taloudellinen epävarmuus on vaikuttanut kysynnän laskuun. Yksityinen alkoholin tuonti Virosta on jo suurempaa kuin koko Suomen ravintolamyynti, ja juomien verotusta sekä mainonnan sääntelyä kiristetään jatkuvasti. Kaikki nämä asettavat tuntuvia muutosvaatimuksia liiketoiminnallemme, Hartwallin toimitusjohtaja Pekka Rantala sanoo.

Yt-neuvottelut koskevat yhtiön koko henkilöstöä eli noin 830 henkeä. Muutosten tavoitteena on entistä asiakas- ja kuluttajalähtöisempi ja tehokkaampi organisaatio.

-Haluamme nyt varmistaa, että Hartwall voi myös tulevaisuudessa innovoida, kehittää ja valmistaa suomalaisten vanhoja ja uusia suosikkijuomia täällä Suomessa, Hartwallin yhteiskuntasuhteiden johtaja Pekka Lindroos sanoo.